
V I L J A N D I  L I N N
LINNAVOLIKOGU


EELARVE-, ARENGU- JA MAJANDUSKOMISJONI
KOOSOLEKU PROTOKOLL

Viljandi 									20. mai 2026  nr 1-18/26/6

Algus kell 15.00, lõpp kell 20.05.

Koosolekut juhatas: Indrek Aasna
Protokollis: Sirli-Mai Nurka
Võtsid osa liikmed: Harri Juhani Aaltonen, Indrek Aasna, Liis Aedmaa, Rain Hüva, Koidu Ilisson, Kaido Kivisild, Rein Kessler, Taavi Kobin, Johan-Kristjan Konovalov
Puudusid: Ditmar Martinson, Gunnar Veermäe
Võtsid osa asendusliikmed: Kristina Libe (D. Martinson asendusliige), Tõnis Tiit (G. Veermäe asendusliige)
Võtsid osa teenistujad: haldusameti juhataja Andres Mägi, linnapea Jaak Pihlak, abilinnapea Anett Suits, abilinnapea Silvia Takkel, taristuehituse projektijuht Heikki Teearu
Koosolekul viibisid: volikogu ja revisjonikomisjoni liige Ivar Kommisaar, KOKO arhitektid esindajad Roman Kusma ja Andrus Kõresaar, Viljandi Linnahoolduse juhataja Marion Kütt, OG Elektra AS tegevjuht Raigo Mõlder, eelarve-, arengu- ja majanduskomisjoni asendusliige Peep Tobreluts (Teams)

Koosolek toimus füüsiliselt raekojas ja elektrooniliselt Microsoft Teamsi vahendusel.
Läbirääkimised päevakorra asjus.

H. J. Aaltonen juhtis tähelepanu asjaolule, et koosolekukutses esitatud päevakorra punktide järjestus erines komisjonile koosolekul kuvatud päevakorra järjestusest.

Komisjoni esimees pani muudetud päevakorra hääletusele.
Hääletati:
10 poolt, vastu ja erapooletuid ei olnud

Komisjon kinnitas päevakorra.

PÄEVAKORD:
1. SPA parkla projekti tutvustus
2. Haldusameti tegevuste ülevaade
3. Viljandi linna kalmistute kasutamise eeskiri (2026/69)
4. Viljandi Nukuteatri funktsioonide lõpetamine Sakala Keskuse struktuuris (2026/70)
5. Loa andmine varaliste kohustuste võtmiseks Viljandi Nukuteatri tegevuse korraldamise teenuse ostmiseks (2026/71)
6. Viljandi linna 2026. aasta I lisaeelarve (2026/72)
7. Detailplaneeringu osaliselt kehtetuks tunnistamine, Lossi tn 9 // Munga tn 3 (2026/64)
8. Detailplaneeringu kehtetuks tunnistamine, Põllu tn 5a (2026/65)
9. Detailplaneeringu osaliselt kehtetuks tunnistamine, Oru tn 15a (2026/66)
10. Kaalu 2 / Vaksali 4 hoonestusõiguse lepingu muutmine (2026/67)
11. Lemmikloomade pidamise kord (2026/68)
12. Loa andmine varaliste kohustuste võtmiseks Viljandi ordulinnuse külastuskeskkonna parendamiseks (2026/56-1)


PÄEVAKORRAPUNKT NR 1
SPA parkla projekti tutvustus
KUULATI:
A. Mägi andis ülevaate SPA parkla projektist ning tutvustas hetkeseisu.

A. Kõresaar tutvustas SPA-hotelli ehituse kulgu, parkla lahendust ning tulevikuplaane, sealhulgas parkla väljanägemist.

L. Aedmaa saabus koosolekule 15.14.

OTSUSTATI: 
Informatsioon võtta teadmiseks.


PÄEVAKORRAPUNKT NR 2
Haldusameti tegevuste ülevaade
KUULATI:
A. Mägi andis ülevaate haldusameti tegevusest ning käimasolevatest projektidest. Prioriteetseks arenduseks on SPA parkla. Samuti jäätmejaam, noortekeskusega seotud tegevused ning käimasolevad riigihanked, mida on hetkel kokku seitse. Lisaks märkis, et Järveotsa elamurajooni krundid on müügis, kuid huvi nende vastu on seni olnud tagasihoidlik.

Koosolekul tõstatas R. Hüva küsimuse, kes vastutab SPA projektiga seotud linnapoolsete tööde õigeaegse ja korrektse teostamise eest. Arutelu käigus jäi kõlama seisukoht, et linnapoolseks vastutajaks on vastava valdkonna abilinnapea S. Takkel.

R. Hüva küsis haldusameti juhataja A. Mägi hinnangut linnapoolsete tööde õigeaegse valmimise kohta ning kas töödega ollakse käesoleval hetkel graafikus. A. Mägi hinnangul on juba praegu olemas risk, et linn ei pruugi tööde õigeaegse valmimisega toime tulla.

A. Mägi selgitas, et olemas on hankeplaan, mille kohaselt korraldatakse erinevate teenuste osutamiseks hankeid. Uusi hankeid hakatakse korraldama ilmselt augustis. Hankeplaani muutmiseks, sealhulgas teenuste osutamiseks linna enda ressurssidega või läbi Viljandi Linnahoolduse, ootab haldusamet linnavalitsuselt selgeid suuniseid. Juhul kui uusi suuniseid ei anta hiljemalt juulis või augustis, jätkatakse kehtiva hankeplaani alusel.


I. Aasna ettepanekud:
1. Teha linnavalitsusele ettepanek tellimaks siseaudit haldusameti töökorralduse ja tegevuse kontrollimiseks.
2. Vaadata linnajuhtide poolt üle sisse ostetavad teenused ning hinnata võimalusi teenuste kulutõhusamaks korraldamiseks linna enda ressursside abil.
3. Kaaluda SPA taga asuva kergliiklustee ehitamist linna omavahenditest, arvestades asjaolu, et projekt ei saanud toetust ning ala praegune seisukord ei ole esteetiliselt sobiv.
4. Koostada linnavalitsuse poolt SPA parkla ja sellega seotud tööde projekteerimise ning ehitamise tegevus- ja ajakava, milles määratletakse planeeritavad etapid ning tööde eeldatav lõpptähtaeg.

Komisjoni liikmed nõustusid ettepanekutega.

L. Aedmaa tegi ettepaneku, et vastava valdkonna abilinnapea S. Takkel esitaks igal komisjoni koosolekul kuni 10-minutilise ülevaate SPA arendusega seotud tegevustest, tööde hetkeseisust ning graafikus püsimisest.

Komisjoni liikmed ning abilinnapea nõustus ettepanekuga.

OTSUSTATI: 
1. Informatsioon võtta teadmiseks.
2. Järgmisel komisjoni koosolekul esitab haldusameti juhataja ülevaate kahest projektist, mis käesoleval koosolekul arutamata jäid.
3. Teha linnavalitsusele ettepanek tellimaks siseaudit haldusameti töökorralduse ja tegevuse kontrollimiseks.
4. Vaadata linnajuhtide poolt üle sisse ostetavad teenused ning hinnata võimalusi teenuste kulutõhusamaks korraldamiseks linna enda ressursside abil.
5. Kaaluda SPA taga asuva kergliiklustee ehitamist linna omavahenditest, arvestades asjaolu, et projekt ei saanud toetust ning ala praegune seisukord ei ole esteetiliselt sobiv.
6. Koostada linnavalitsuse poolt SPA parkla ja sellega seotud tööde projekteerimise ning ehitamise tegevus- ja ajakava, milles määratletakse planeeritavad etapid ning tööde eeldatav lõpptähtaeg.
7. Määrata SPA projektiga seotud linnapoolsete tööde eest vastutavaks vastava valdkonna abilinnapea S. Takkel, kes esitab igal komisjoni koosolekul lühikese ülevaate tööde hetkeseisust ja graafikus püsimisest ning edastab komisjonile tööde teostamise ajagraafiku.

Komisjon tegi pausi 17.35 – 17.45.


PÄEVAKORRAPUNKT NR 3
Viljandi linna kalmistute kasutamise eeskiri (2026/69)
KUULATI:
S. Takkel – eelnõu eesmärk on ajakohastada kalmistute haldamise ja kasutamise põhimõtteid, tagada õigusselgus ning viia regulatsioon kooskõlla kehtivate õigusaktide ja tänapäevaste matmiskultuuri suundumustega.

Muudatusettepanek:
K. Ilisson – § 13 lõike 7 sõnastusele lisada juurde viide kalmistuseadusele.

Komisjoni juhataja pani eelnõu hääletusele koos muudatusettepanekuga.
Hääletati:
11 poolt, vastu ja erapooletuid ei olnud

OTSUSTATI:
Toetada eelnõu „Viljandi linna kalmistute kasutamise eeskiri (2026/69)“ koos esitatud muudatusettepanekuga.


PÄEVAKORRAPUNKT NR 4
Viljandi Nukuteatri funktsioonide lõpetamine Sakala Keskuse struktuuris (2026/70)
KUULATI:
A. Suits – eelnõu eesmärk on lõpetada Viljandi Nukuteatri tegevus munitsipaalasutuse koosseisus. Peamiseks põhjuseks on soov läbi ümberkujundamise saada kaasaegne, professionaalne, kogukonda kaasav ning traditsiooni hoidev Viljandi Nukuteater. Samuti on põhjuseks asjaolu, et Viljandi Nukuteatri omatulu on olnud väike viimastel aastatel, samas kulud on olnud ebaproportsionaalselt suured võrreldes tuludega. Tegevuse ümberkujundamine võimaldab vähendada ka Viljandi linna eelarves kulusid. Edaspidist tegevust soovitakse jätkata teenuse osutajaga, kes tegeleb nukukunsti arendamise ja Viljandi Nukuteatri tegevuse korraldamisega Viljandi linnas. Teenuse pakkuja peab säilitama ja edendama klassikalise nukuteatri traditsiooni, luues ning vahendades nukuetendusi erinevatele vanusegruppidele. Eelnõu kohaselt lõpetatakse Viljandi Nukuteatri tegevus munitsipaalasutuse Sakala Keskuse koosseisus alates 31.08.2026 ning koondatakse praegused teatri töötajad.

Tähelepanek:
A. Suits andis teada, et eelnõus on ära muudetud summa 50 000 eurot ning selle asemele pandud 60 000 eurot koos käibemaksuga.

Komisjoni juhataja tegi ettepaneku eelnõu toetada.
Hääletati:
8 poolt, 2 vastu, 1 erapooletu

OTSUSTATI:
Toetada eelnõu „Viljandi Nukuteatri funktsioonide lõpetamine Sakala Keskuse struktuuris (2026/70)“.


PÄEVAKORRAPUNKT NR 5
Loa andmine varaliste kohustuste võtmiseks Viljandi Nukuteatri tegevuse korraldamise teenuse ostmiseks (2026/71)
KUULATI:
A. Suits – eelnõu eesmärk on taotleda volikogult luba varaliste kohustuste võtmiseks Viljandi Nukuteatri tegevuse korraldamise teenuse ostmiseks. Viljandi Linnavolikogu maikuu 2026.a. istungile on esitatud eelnõu, millega Viljandi Linnavalitsus teeb ettepaneku lõpetada Viljandi Nukuteatri tegevus munitsipaalasutus Sakala Keskus koosseisus hiljemalt 31.08.2026. Edaspidi planeeritakse osta Viljandi Nukuteatri tegevuse korraldamise teenust riigihankega. Viljandi linn soovib leida teenuse osutaja (edaspidi koostööpartner), kes tegeleb nukukunsti arendamise ja Viljandi Nukuteatri tegevuse korraldamisega Viljandi linnas. Hankelepingu perioodiks on kavandatud 01.09.2026 – 01.06.2029. Ühe hooaja jooksul on planeeritud teenust osta 60 000 (käibemaksuga) euro eest. Üks hooaeg kestab vähemalt üheksa kuud. Viljandi linn tellijana maksab tasu hooaja sisse arvestatud kuude eest ja kuu kaupa, milleks on september – mai. Rahalised vahendid 26 666 euro ulatuses 2026. aastal on võimalik eraldada Sakala Keskuse eelarvest seoses Viljandi Nukuteatri tegevuse lõpetamisega Sakala Keskuse koosseisus, ülejäänud vajaminevad rahalised vahendid planeeritakse Viljandi linna II lisaeelarvega. Võimalikud täiendavad kulud, mis ei ole eelarves, lisatakse eelarvesse samuti II lisaeelarvega. Vahendid 60 000 euro ulatuses eelarve aastas, tuleb planeerida Viljandi linna 2027. aasta ja 2028. aasta eelarvesse. 2029. aasta eelarvesse tuleb planeerida 33 334 eurot.

Tähelepanek:
A. Suits andis teada, et eelnõus on korrigeeritud summad.

Muudatusettepanek
R. Hüva tegi ettepaneku lisada summade ette sõna „kuni“.

Ettepanek:
L. Aedmaa tegi ettepaneku korraldada hanke väljakuulutamisel infotund, et teavitada tegevusvaldkonna ettevõtjaid ja teisi potentsiaalseid hankes osalejaid. Infotunnis oleks võimalik saada täiendavat teavet hanke kohta ning esitada küsimusi ja saada vastuseid.

Komisjoni juhataja tegi ettepaneku eelnõu toetada koos muudatusettepanekuga.
Hääletati:
6 poolt, 5 vastu, erapooletuid ei olnud

OTSUSTATI:
Toetada eelnõu „Loa andmine varaliste kohustuste võtmiseks Viljandi Nukuteatri tegevuse korraldamise teenuse ostmiseks (2026/71)“ koos tehtud muudatusettepanekuga.

R. Kessler lahkus koosolekult 18.55.


PÄEVAKORRAPUNKT NR 6
Viljandi linna 2026. aasta I lisaeelarve (2026/72)
KUULATI:
J. Pihlak – Viljandi linnavalitsus on koostanud 2026. aasta I lisaeelarve eelnõu, mille eesmärk on teha muudatusi eelarveridade täpsustamiseks, sihtrahade lisamiseks ja vähendamiseks, põhitegevuse ja investeerimistegevuse tulude ja kulude mahu muutmiseks. Tulude ja kulude mahtude muudatused on võrdsed – 53 977 eurot.

Komisjoni juhataja tegi ettepaneku eelnõu toetada.
Hääletati:
4 poolt, 5 vastu, 0 erapooletut, 1 jättis hääletamata

OTSUSTATI:
Mitte toetada eelnõu „Viljandi linna 2026. aasta I lisaeelarve (2026/72)“.

R. Kessler saabus koosolekule 19.30. L. Aedmaa lahkus koosolekult 19.30.

PÄEVAKORRAPUNKT NR 7
Detailplaneeringu osaliselt kehtetuks tunnistamine, Lossi tn 9 // Munga tn 3 (2026/64)
KUULATI:
S. Takkel – esitatud eelnõu eesmärgiks on kinnistu Lossi tn 9 // Munga tn 3 ühe omaniku OÜ Vintskap juhatuse liikme Andres Uus 24.03.2026 taotluse alusel tunnistada osaliselt kehtetuks Viljandi linna kvartali nr 174 detailplaneering kinnistu Lossi tn 9 // Munga tn 3 ulatuses. Kinnistu omanik põhjendab detailplaneeringu osaliselt kehtetuks tunnistamise soovi sellega, et planeering on kehtestatud üle 5 aasta tagasi ning planeering ei ole käesoleval ajal enam aja- ja asjakohane.

Komisjoni juhataja tegi ettepaneku toetada eelnõu. Vastuväiteid ei olnud.

OTSUSTATI:
Toetada eelnõu „Detailplaneeringu osaliselt kehtetuks tunnistamine, Lossi tn 9 // Munga tn 3 (2026/64)“.


PÄEVAKORRAPUNKT NR 8
Detailplaneeringu kehtetuks tunnistamine, Põllu tn 5a (2026/65)
KUULATI:
S. Takkel – esitatud eelnõu eesmärgiks on kinnistu Põllu tn 5a omaniku Peeter Matsoni 29.01.2026 taotluse alusel tunnistada kehtetuks Viljandi linna kv nr 153 krunt nr 58 aadressiga Põllu tn 5A detailplaneering. Kinnistu omanik põhjendab detailplaneeringu kehtetuks tunnistamise soovi sellega, et planeering on kehtestatud üle 5 aasta tagasi, detailplaneeringu alusel ei ole võimalik ehitada ehitusloa saanud hoonet, sest ehitamise käigus selgusid uued geoloogilised asjaolud, mis ei võimalda detailplaneeringu kõiki tingimusi täita ning planeering ei ole seetõttu käesoleval ajal enam asjakohane.

Komisjoni juhataja tegi ettepaneku toetada eelnõu. Vastuväiteid ei olnud.

OTSUSTATI:
Toetada eelnõu „Detailplaneeringu kehtetuks tunnistamine, Põllu tn 5a (2026/65)“.


PÄEVAKORRAPUNKT NR 9
Detailplaneeringu osaliselt kehtetuks tunnistamine, Oru tn 15a (2026/66)
KUULATI:
S. Takkel – esitatud eelnõu eesmärgiks on kinnistu Oru tn 15a omaniku Kontorladu OÜ (registrikood 14651333) esindaja Indrek Valtna 30.01.2026 taotluse alusel tunnistada osaliselt kehtetuks Viljandi linna kvartali nr 166 detailplaneering kinnistu Oru tn 15a ulatuses. Kinnistu omanik põhjendab detailplaneeringu osaliselt kehtetuks tunnistamise soovi sellega, et planeering on kehtestatud 25 aastat tagasi, planeeringu sisu ei vasta enam omanike soovidele, sest ei võimalda hoonele juurdeehitust püstitada ning planeering ei ole käesoleval ajal enam aja- ja asjakohane.

Komisjoni juhataja tegi ettepaneku toetada eelnõu. Vastuväiteid ei olnud.

OTSUSTATI: 
Toetada eelnõu „Detailplaneeringu osaliselt kehtetuks tunnistamine, Oru tn 15a (2026/66)“.


PÄEVAKORRAPUNKT NR 10
Kaalu 2 / Vaksali 4 hoonestusõiguse lepingu muutmine (2026/67)
KUULATI:
S. Takkel – eelnõu eesmärk on Kaalu 2 / Vaksali 4 kinnistut puudutava hoonestusõiguse seadmise lepingu muutmist selliselt, et hoonestajal oleks õigus kasutada kuni 5% hoone suletud netopinnast kõrvalkasutusena muul ärilisel otstarbel (büroo-, teenindus- või üüripinnana), tingimusel et tegevus ei ole vastuolus spordi alusväärtustega.

Komisjoni juhataja tegi ettepaneku toetada eelnõu.
Hääletati:
7 poolt, 1 vastu, 2 erapooletut

OTSUSTATI: 
1. Toetada eelnõu „Kaalu 2 / Vaksali 4 hoonestusõiguse lepingu muutmine (2026/67)“.
2. Abilinnapea S. Takkel täpsustab volikogu istungiks komisjoni liikmete esitatud küsimustele vastuseid. Kõik esitatud küsimused kirjutas ta üles.


PÄEVAKORRAPUNKT NR 11
Lemmikloomade pidamise kord (2026/68)
KUULATI:
S. Takkel – eelnõu eesmärk on viia määrus kooskõlla alates 01.07.2026 jõustuva kohaliku omavalitsuse korralduse seadusega (edaspidi KOKS). Nimelt alates sellest kuupäevast käsitleb seadus lemmikloomade pidamise eeskirja kehtestamise kohustuslikkust kohaliku omavalitsuses. Eelnõus on sätestatud kaasaegsed ja loomakaitsenõuetega kooskõlas olevad reeglid lemmikloomade pidamiseks Viljandi linna haldusterritooriumil, tagades samal ajal avaliku korra ja inimeste turvalisuse.

Tähelepanek:
J.-K. Konovalov palus üle kontrollida, kas eelnõu sisaldab Innar Susi poolt esitatud muudatusettepanekuid. Juhul kui need puuduvad, võiks valitsus ise teha volikogus ettepaneku need eelnõule juurde lisada.

Ettepanek:
K. Ilisson tegi ettepaneku määratleda mõiste „lemmikloom“ vastavalt Eesti Vabariigi seadusele.

Komisjoni juhataja pani eelnõu hääletusele.
Hääletati:
7 poolt, 0 vastu, 2 erapooletut, 1 jättis hääletamata

OTSUSTATI:
Toetada eelnõu „Lemmikloomade pidamise kord (2026/68)“.


PÄEVAKORRAPUNKT NR 12
Loa andmine varaliste kohustuste võtmiseks Viljandi ordulinnuse külastuskeskkonna parendamiseks (2026/56-1)
KUULATI:
S. Takkel – eelnõuga küsib Viljandi Linnavalitsus volikogult luba kasutada 2026. aastal eelarvelisi vahendeid 146 000 euro ulatuses investeeringute reservi realt, et alustada tegevusi Viljandi ordulinnuse külastuskeskkonna parendamiseks Viljandi rippsillal, konvendihoone alal ja Teise Kirsimäe alal. Nimetatud summa on välja toodud omafinantseeringuna ka volikogu 25.09.2025 määruses nr. 76 „Viljandi linna eelarvestrateegia aastateks 2025-2029“.

T. Kobin lahkus koosolekult 20.02.

Tähelepanek:
K. Ilisson – jätta seletuskirjast välja viide külakiigele, kuna see ei ole käesoleva eelnõuga seotud ning võib tekitada segadust.

Komisjoni juhataja tegi ettepaneku eelnõu toetada.
Hääletati:
9 poolt, vastu ja erapooletuid ei olnud

OTSUSTATI:
Toetada eelnõu „Loa andmine varaliste kohustuste võtmiseks Viljandi ordulinnuse külastuskeskkonna parendamiseks (2026/56-1)“.


(allkirjastatud digitaalselt)					(allkirjastatud digitaalselt)
Indrek Aasna							Sirli-Mai Nurka
koosoleku juhataja						protokollija

